La consolidació d'oci de qualitat per a joves i un pioner consultori juvenil, els campus d'estiu gratuïts i el naixement de noves propostes esportives, entre els compromisos complits per les regidories de Joventut, Esport i Igualtat
19 de agost de 2022

La consolidació de tot un programa constant d'oci de qualitat per a les persones joves i la posada en marxa pionera d'un consultori juvenil, la creació del Consell de Dones i la gestió de la subvenció per a dotar de dues escoles d'estiu totalment gratuïtes tant per a xiquets i xiquetes com per a adolescents i el suport i naixement de noves propostes esportives com l'Escola Marina de Port Saplaya o l'Escola de Tennis Alboraia – Port Saplaya han sigut alguns dels compromisos més rellevants compliments en els últims 12 mesos per les regidories de Joventut, Esport i Igualtat de l'Ajuntament d'Alboraia.

Això ha sigut possible gràcies a la col·laboració del departament que encapçala Zeudy Estal amb totes les associacions i clubs esportius locals, així com amb altres administracions com la Diputació de València, la Generalitat Valenciana o el Govern d'Espanya.

Més enllà del nou Espai Jove: oci constant per a la joventut

La gran fita del departament de Joventut ha sigut l'obertura del nou local de l'Espai Jove, el recinte clau d'oci i formació de les persones joves d'Alboraia que ara compta amb molt major grandària i amb molts més equipaments que permeten una major varietat d'activitats. Això ha permés, a més, acreditar el nou Espai Jove com a Centre d'Informació Juvenil, el qual, també, ha ampliat l'horari durant l'estiu amb l'obertura dels dissabtes a les vesprades. Tot això mentre s'està tramitant el Pla Jove.

El segon gran assoliment d'aquests últims mesos ha sigut la creació del projecte pioner 'No te dejo en visto', una espècie de consultori juvenil de resolució de dubtes i consells a càrrec d'un professional i de manera totalment gratuïta.

D'altra banda, en col·laboració amb la regidoria d'Igualtat, s'ha creat l'Escola d'Estiu 'Campus Urban Meet' durant juliol, gratuïta i dirigida a adolescents, que ha collit un gran èxit mentre s'afavoreix la conciliació familiar. En aquesta línia ja es va treballar durant les vacances de Setmana Santa, amb l'Escola de Pasqua 'Influencer Espai', que també va donar lloc a noves activitats com a animació lectora, robòtica, mediambientals, surf, creació musical, etc.

Les Festes que es realitzen al llarg de l'any també han rebut un enorme impuls per a oferir activitats a joves: Urban Espai en les Festes de La Patacona, Halloween, Fira Jove de Nadal, Fira Jove d'Estiu, moltes vegades lligades a activitats esportives. En l'àmbit de la formació, s'ha desenvolupat el programa JOOP per a motivar i orientar a joves que han abandonat els seus estudis, s'ha col·laborat amb Igualtat en la conscienciació sobre la dona i la violència de gènere, s'ha creat el projecte Corresponsals Juvenils de voluntariat de col·laboració i s'ha realitzat el cicle de pel·lícules 'Cinema Jove'.

Igualtat: facilitant la conciliació familiar

El principal treball de la regidoria d'Igualtat s'ha enfocat en la gestió d'una subvenció que ha permés la gratuïtat de dos campus d'estiu: un per a xiquets i xiquetes tant en el nucli tradicional com en La Patacona i un altre per a adolescents amb la regidoria de Joventut. Aquesta iniciativa ha permés facilitar la conciliació familiar, un avanç que també s'està veient reflectit en l'elaboració del diagnòstic de necessitats d'aquesta matèria, la creació del Consell de Dones amb associacions locals i l'augment de la participació formativa i d'activitats en centres educatius.

Pel que fa a l'erradicació de la violència de gènere, l'Ajuntament d'Alboraia s'ha adherit a la Xarxa Temàtica 'Ciutats Igualitàries i Lliures de Violència de Gènere', ha desenvolupat el protocol d'atenció a víctimes d'aquest problema, s'ha continuat habilitant Punts Violeta durant la celebració de les Festes i s'ha col·laborat amb el comerç i l'hostaleria local. Finalment, s'ha introduït una categoria d'Igualtat en els premis als monuments fallers.

Més oferta esportiva amb nous clubs

El retorn de les carreres 10K Alboraia contra el Càncer i 7K Port Saplaya després de la pandèmia no és l'únic gran assoliment de la regidoria d'Esport. El departament que dirigeix Zeudy Estal ha col·laborat en la creació de nous clubs esportius com l'Escola de Tennis Alboraia – Port Saplaya i l'Escola Marina de Port Saplaya.

La Piscina Municipal de Port Saplaya també ha rebut una nova rentada de cara amb la renovació dels lavabos i els vestuaris, entre altres instal·lacions esportives que han experimentat millores com l'habilitació d'una pista multi en aquesta zona.